Addo: Moenie ‘miskruier-moord’ pleeg nie | News24
Addo: Moenie ‘miskruier-moord’ pleeg nie
=Dís hoekom jy nie deur olifantmis in die Addo-olifantpark moet ry nie... dit is vol van die kritiek-bedreigde Addo vlerklose miskruiers. Fotos:MARISKA SPOORMAKER
Noudat almal die Addo-olifant Nasionale Park van 18 tot 22 September gratis kan besoek as deel van Sanparke se jaarlikse Parkeweek, word die ernstige pleidooi, “Ry asseblief die olifantmis mis!” wéér herhaal.
Want ry jy deur die mis, pleeg jy ’n groot-skaalse miskruiermoord.
Dié wat dit nie glo nie, kan gerus tydens die gratis toegangsperiode gaan stilhou by vars olifantmis op die pad om te sien hoe dit krioel van swart “goggas.”
Dié goggas is die kritiek bedreigde vlerklose Addo- miskruier: ’n onmisbare skakel in die Addo-park se gesonde ekologie. Dit is ook ’n spesie wat nie kan vlieg nie en waarvan die voortbestaan buite die park bedreig word omdat olifante nie meer vrylik daar rondloop nie.
Maar hou ook ’n fyn oog uit vir die ryvlak rondom die mis, want daar loop ook baie miskruiers rond. Dit is omtrent ’n jammerte om te sien hoeveel van dié kosbare miskruiers ’n entjie van die olifantmis vandaan doodgery word.
In die 1900’s het dié miskruier nog feitlik oor die hele Suid-Afrika voorgekom. Nou is die Addo-olifantpark en omliggende dele (van die Kaboegarivier oos van Kirkwood deur die Suurberge en die Addo-olifant Nasionale Park en tot by die Sondagsriviermond) die enigste plek waar ’n mens nog die vlerklose miskruier kan sien, so ry asseblief versigtig in die park en vertel jou vriende en familie om dieselfde te doen.
By die park se toegangshekke is daar wel kennisgewingborde om nié deur die olifantmis te ry nie , en langs die paaie in die park is ook driehoekige miskruier-toegeebordjies aangebring, maar baie besoekers slaan ongelukkig nie ag hierop nie. Ook nie op die pamflette wat hulle hieroor by die hek kry nie.
Niks ontstel ’n bewaringsbewuste besoeker meer as om wielspore deur olifantmis te sien nie, want dit beteken net een ding: ’n klomp kritiek bedreigde Addo-miskruiers is doodgery.